Il-ftuħ tal-ajruport, il- laqgħat tal-massa u l-għoti tas-setgħa lin-nies biex jerġaw jiksbu il-kunfidenza tal-invinċibbiltà Maltija, kienet żball kbir ħafna. Biex nidħol f'dettall fuq dan il-kunċett, l-ewwelnett nixtieq li niddefinixxih. Primarjament, hija l-idea li aħna l-Maltin immuni minn dak kollu li jorbotna maż-żmien u l-ispazju. Aħna ma niġux affettwati minn avvenimenti bl-istess mod li n-nazzjonijiet l-oħra huma affettwati. Il-gżejjer żgħar tagħna, jinsabu mhux biss fil-qalba tal-Mediterran, iżda wkoll fiċ-ċentru tal-univers. Il-gvern— jekk xejn, nefaħ din l-idea tossika. Fix-xahar ta' Lulju rajna bidla drammatika, iżda fl-istess ħin rajna ż-żamma tal-istess status quo divin. Abela fetaħ l-industriji tagħna, filwaqt li għalaq aktar moħħna. Moviment bħal dan juri biċ-ċar nuqqas ta' attenzjoni lejn il-ħaddiema tal-kura tas-saħħa tagħna. Ħafna nies issa tħallew disgruntati bil-mod kif il-gvern qed jimmaniġġja s-sitwazzjoni bħalissa. Dan ovvjament jeskludi l-fazzjoni ta' "Dejjem warajk Prim!", li ma tistax tara ħażen fl-azzjonijiet mhux sodisfaċenti tal-PM tagħna. Nies li jgħixu biex isalvaw il-ħajjiet għandhom jingħataw l-ikbar rispett. Jekk xi ħadd personalment ma jimpurtahx jekk taqbdux din il-marda jew le, għandu għalinqas jieħu ħsieb li ma jinfettax lil ħaddieħor u li ma jamplifikax is-sagrifiċċji kollha li jagħmlu t-tobba u l-infermiera sabiex jieħdu ħsieb il-morda. Fi ftit jiem, in-numru ta' każijiet ta' covid-19 attivi f'Malta żdiedu drastikament. Biss biss, ilbieraħ ilħaqna l-quċċata ta' każijiet f'ġurnata waħda, b' 72 każ attiv ġdid. Minn sitwazzjoni li ġiet ippreżentata bħala waħda taħt kontroll, issa ninsabu ffaċċjati bil-kaos. Is-sajf jidher li jġib miegħu libertà, iffinanzjata miż-żiffa friska tal-injoranza. F'Marzu, meta l-ewwel każijiet ta' Corona waslu fil-fruntiera tagħna, il-popolazzjoni dehret li kienet f'stat ta' paniku. Minn abbundanza ta' maskri, sanitizer tal-idejn u tbegħid soċjali, aħna qbiżna minn fuq l-iskisma tar-razzjonalità, għal fuq l-art ta' traskuraġni, irrisponsabbiltà u banalità. M'għandniex xi ngħidu, dikjarazzjoni bħal din hija magħmula bl-għarfien sħiħ li persentaġġ tal-popolazzjoni ma ħaditx din il-marda ħarxa bis-serjetà– li għażlet li tiltaqa' ma' oħrajn irrispettivament mir-riperkussjonijiet li ġabet magħha. Fuq kollox, għandu jaħsadkom il-fatt li ħallejna lilna nfusna naslu għal din is-sitwazzjoni. In-nies donnhom nsew' il-biża' inizjali tagħhom. L-armonija tal-baħar tidher li hi biżżejjed biex ninsew l-pestilenza li tispikka fostna. In-nies komplew għaddejjin bil- ħajja ta' kuljum tagħhom, daqs li kieku issa huma b'xi mod immuni. Jidher li jaħsbu li peress li qattgħu xi żmien magħluqin f'darhom waqt il-lockdown ftit xhur qabel, jipprovdi l-protezzjoni ekwivalenti ta' teħid ta' vaċċin li jipprevjeni l-Covid (dak hu jekk jemmnu fihom). X'jista' jiġi osservat permezz ta' dan? X'jista' jkun fattur wieħed li mexxa bidla bħal din fil-mentalità? Tista' tgħid li huwa n-nuqqas ta' responsabbiltà, min-naħa tal- popolazzjoni. Bir-raġun, naqsmu l-parti tagħna fil-ħtija. Il-gvern għandu rwol integrali f'dan kollu. Ir-rwol ewlieni ta' kwalunkwe gvern huwa li jirrappreżenta u jmexxi n-nies tiegħu. L-ekonomija hija kruċjali. Meta tispikka kriżi bħall-Covid, numru ta' nies jistgħu jispiċċaw bil-ġuħ. Huwa fatt li meta l-għajxien ta' individwu jitwaqqaf, tinħoloq problema kbira. Għalkemm l-ekonomija hija ferm relevanti, is-saħħa m'għandhiex titpoġġa fuq back burner . Fl-istorja, ekonomiji rkupraw minn agħar, iżda Covid-19 turi ħafna inqas ħniena. Kieku l-gvern ried tassew inaqqas it-tixrid tal- Covid-19; il-ħwienet tax-xorb, il-klabbs, u l-laqgħat tal-massa jkunu kollha magħluqa. Ċertu nies dejjem ħa jibqu' b'rashom iebsa, jekk bar huwa miftuħ huma se jmorru irrispettivament minn jekk hemmx 10 każijiet attivi jew 1000. Huwa għalhekk li kien imiss lill-gvern iżid u jieħu r-responsabbiltà biex jiżgura li n-nies ma jkollhomx għażla— billi jagħlaq stabbilimenti bħal dawn. Għalkemm, jien nirrikonoxxi li dan m'huwiex kompitu faċli għax sabiex l-ekonomija tagħna tlaħħaq, jeħtieġ li (cough) mekkaniżmi (cough) tajbin jridu jkunu fis-seħħ. L-analoġija tal-mewġ fil-baħar tidher li ġiet ntużat perfettament. Għax— għażiż PM, hekk kif qiegħed tgħeraq fin-nuqqas ta' spina tiegħek, int qed teħodna l-isfel miegħek. Hekk kif nieħdu l-aħħar nifsijiet tagħna qabel ma nibqgħux naraw il-wiċċ tal-baħar, nispera li tħoss remors. Dan huwa dak li jiġri meta nqimu lill-alla tar-regħba. Din l-ereżija tiġi b'prezz.
Il-Kunċett ta' Invinċibilità Maltija